 

**בבית הדין הצבאי לערעורים**

בפני:

**אל"ם מאיה גולדשמידט** - שופטת

בעניין:

**התובע הצבאי הראשי**  **–** המבקש (ע"י ב"כ, סרן אוהד מנור; סגן אופק שפירא)

**נ ג ד**

**ח/XXXXXX טור' ב' פ'** **–** המשיב (ע"י ב"כ, אל"מ (מיל') עודד סבוראי; רס"ן מאי ארבל)

בקשה להארכת מעצר. הבקשה התקבלה.

**ה ח ל ט ה**

1. מונחת בפניי בקשת התביעה הצבאית להארכת מעצרו של המשיב, טור' ב' פ', ב-15 ימים נוספים עד להגשת כתב האישום בעניינו, בקשה שהוגשה בהתאם לסעיף 243ב(א) לחוק השיפוט הצבאי, תשט"ו – 1955 וסעיף 62 לחוק סדר הדין הפלילי (סמכויות אכיפה – מעצרים), התשנ"ו - 1996. הבקשה הוגשה בהסכמת ההגנה, ושני הצדדים עתרו לכך שהדיון יתקיים שלא בנוכחותם.
2. המשיב נעצר לראשונה ביום 3 בינואר 2023 בחשד לביצוע עבירות שעניינן המתה בקלות דעת, לפי סעיף 301ג' לחוק העונשין, התשל"ז – 1977, שימוש בלתי חוקי בנשק, לפי סעיף 85 סיפא לחוק השיפוט הצבאי, הדחה בחקירה, לפי סעיף 245(א) לחוק העונשין ושיבוש מהלכי משפט, לפי סעיף 244 לחוק העונשין. בבקשת התביעה להארכת מעצר בואר, כי על פי החשד, בלילה שבין ה-2 בינואר 2023 לבין ה-3 בינואר 2023, בעת שהמשיב שהה בחדר המגורים בפלוגתו, הוא נטל רוס"ר M-16השייך לחייל אחר בפלוגה, שבתוכו הייתה באותה העת מחסנית במצב "הכנס", ולאחר מכן ביצע מספר פעולות בנשק, שכתוצאה מהן נורה מהנשק כדור אשר פגע ברב"ט ברוך כברתה ז"ל והביא למותו. כן נחשד המשיב בכך שמספר דקות לאחר האירוע האמור, פנה לחייל אחר שנכח בחדר בעת אירוע הירי, וביקש ממנו שלא למסור דבר באשר לאירוע, על מנת להניאו מלמסור גרסת אמת בחקירותיו.
3. עוד בואר בבקשת התביעה, כי מאז מועד מעצרו הראשוני של המשיב, הוארך מעצרו מעת לעת לצרכי חקירה, וכי למעשה הסתיימה החקירה בתוך שבועות בודדים. עם זאת, לאחר סיום החקירה ביקשו הצדדים להאריך את מעצרו של המשיב לשם קיום הליך של שימוע; ובעקבות הליך השימוע הסכימו, באופן חריג, כי טרם קבלת ההחלטה על כתב האישום יפנו להליך גישור בפני בית הדין הצבאי המחוזי. הליך הגישור מתנהל בפני כב' נשיא בית הדין במחוזות שיפוט דרום וזרוע היבשה, אל"ם מאיר ויגיסר, ולאחר שהתקיימו שתי ישיבות גישור פנתה התביעה הצבאית, בהסכמה ההגנה, בבקשה חריגה להארכת מעצרו של המשיב מעבר ל-75 ימים, על מנת לאפשר את קיומן של ישיבות גישור נוספות בטרם הגשת כתב האישום. בהחלטתי מיום 15 במארס 2023 (ב"ש 21/23 **התביעה הצבאית נ' טור' פ'** (2023 (( נקבע כי נוכח נסיבות העניין החריגות יוארך מעצרו של המשיב עד ליום 2 באפריל 2023 או עד להגשת כתב האישום, לפי המוקדם מביניהם.
4. בבקשתה הנוכחית פירטה התביעה, כי מאז מתן ההחלטה האמורה, התקיימו עוד שלוש ישיבות גישור, ואף חלה התקדמות בהליך הגישור; וכי בתום ישיבות אלה סבר השופט המגשר כי תהיה תועלת בקיומן של ישיבות גישור נוספות בטרם קבלת החלטה בדבר הגשת כתב האישום. מטעם זה כאמור, שותפים שני הצדדים לבקשה לאפשר את השלמת הליך הגישור עוד טרם יוגש כתב האישום.
5. עוד בהחלטתי בב"ש 21/23 בעניינו של המשיב, עמדתי על כך שבקשת התביעה היא בקשה חריגה; ונפסק כי הארכת מעצר מעבר לתקופה הקבועה בסעיף 59 לחוק סדר הדין הפלילי (סמכויות אכיפה – מעצרים) "מצריכה קיומן של 'נסיבות מצדיקות' מיוחדות וחריגות שבכוחן להצדיק את עצם הארכת המעצר" (בש"פ 2100/16 **מדינת ישראל נ' מוטלק**, פסקה 7 (14.3.2016)). עם זאת, אותן נסיבות חריגות שהובילו לקבלת הבקשה הראשונה בעניינו של המשיב, עודן שרירות וקיימות, נוכח אי השלמת הליך הגישור עד כה, על אף מאמצי בית הדין והצדדים. על כן, בשים לב לטיב העבירות שבהן נחשד המשיב והטעם העומד ביסוד הבקשה, שעניינו כאמור רצון **משותף** של שני הצדדים למצות את הליכי הגישור, **בטרם הגשת כתב האישום,** מצאתי כי דין הבקשה להתקבל. ראוי עם זאת להעיר, נוכח חריגותה של הבקשה כאמור, כי מצופה שפרק הזמן הנוסף של המעצר אכן ינוצל כהלכה להתקדמות ממשית בהליך הגישור, כך שניתן יהיה לקדם את הגשת כתב האישום.
6. מעצרו של המשיב יוארך אפוא בחמישה עשר ימים נוספים, עד ליום 17 באפריל 2023 או עד להגשת כתב האישום, לפי המוקדם.

ניתנה היום י"א בניסן התשפ"ג, 2 באפריל 2023, בפומבי ובנוכחות המשיב.

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **אל"ם מאיה גולדשמידט**

 **שופטת בית הדין הצבאי**

 **ל ע ר ע ו ר י ם**

**חתימת המגיה: \_\_\_\_\_\_\_\_\_\_\_\_\_\_\_\_\_\_\_\_\_\_\_\_ העתק נאמן למקור**

 **סרן כפיר לב תאריך: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ קצין בית הדין**